Piko Trunkadas
Piko Trunkadas (isp. Pico Truncado) – naftininkų miestas Argentinoje, Santa Kruso provincijos šiaurės rytuose, Deseado departamente, 55 km į pietvakarius nuo Kaleta Olivijos. Beveik 15 tūkst. gyventojų. Piko Trunkadas įsikūrė kaip mažas kaimelis 1912 m. 1915 m. jame gyveno 200 gyventojų. Apylinkėse radus naftos (1946 m.) gyvenvietė išaugo. Svarbiausia ūkio šaka – naftos ir gamtinių dujų gavyba bei eksportas. Keliai veda į Kaleta Oliviją, Las Erą, Gobernador Mojaną, Ficrojaus gyvenvietę. Piko Trunkade vyksta kasmetinis Patagonijos folkloro festivalis.